2. ปัจจัยความเสี่ยง 

ปัจจัยความเสี่ยงที่มีผลต่อธุรกิจประกันชีวิตและธุรกิจของบริษทมีดังนี้

1.  ความเสี่ยงจากความผันผวนของอัตราส่วนเงินกองทุนที่ต้องดำรงตามกฎหมายภายใต้กรอบ RBC
    และการประเมินราคาสินทรัพย์และหนี้สินตามประกาศ คปภ. ที่กำลังจะมีผลบังคับใช้

สำนักงานคณะกรรมการกำกับและส่งเสริมการประกอบธุรกิจประกันภัย
จะมีการประกาศใช้เกณฑ์เงินกองทุนตามระดับความเสี่ยง Risk-Based Capital (RBC)
และระบบมาตรฐานการบัญชีในปี 2554 โดยกำหนดไว้ที่ระดับ 125%
และจะมีอัตราที่เพิ่มขึ้นในปีถัดไป โดยภายในปี 2557 จะต้องมีอัตราไม่น้อยกว่า 150%
วัตถุประสงค์ของการดำรงเงินกองทุน เพื่อให้บริษัทประกันภัยมีความมั่นคงทางการเงิน ณ
ระดับความเชื่อมั่นที่เทียบเคียงได้กับสถาบันการเงินอื่น
และเป็นบริษัทที่มีการบริหารการจัดการความเสี่ยงที่ดี
ซึ่งความเสี่ยงหลักของความผันผวนของอัตราส่วนเงินกองทุนที่ต้องดำรงตามกฏหมายภายใต้กรอบ
RBC คือ ความเสี่ยงด้านตลาด และความเสี่ยงด้านการประกันภัย

ความเสี่ยงด้านตลาด(Market Risk)
เป็นความเสี่ยงที่เกิดจากความผันผวนของมูลค่าตลาดของสินทรัพย์ เช่น ตราสารทุน อัตราดอกเบี้ย
อัตราแลกเปลี่ยนสกุลเงินระหว่างประเทศ เป็นต้น
ความเสี่ยงด้านอัตราดอกเบี้ยเป็นความเสี่ยงหลักที่จะส่งผลกระทบต่อการดำรงเงินกองทุนของบริษัท
เนื่องจากอัตราดอกเบี้ยที่ไม่สัมพันธ์กันระหว่างสินทรัพย์และหนี้สินเมื่ออัตราดอกเบี้ยเปลี่ยนแปลงไป
(Asset-Liability Mismatching Risk)
ทำให้เกิดความผันผวนของการดำรงเงินกองทุนตามระดับความเสี่ยง

เพื่อลดความผันผวนและให้การดำรงเงินกองทุนเป็นไปตามกฎเกณฑ์ที่กฏหมายกำหนด
บริษัทมีแนวทางการบริหารความเสี่ยงโดยมีกระบวนการพัฒนาและออกแบบผลิตภัณฑ์ผ่านคณะกรรมการพัฒนาและออกแบบผลิตภัณฑ์
เพื่อให้มั่นใจว่าปัจจัยเสี่ยงด้านต่างๆ ถูกพิจารณาและหาแนวทางป้องกันอย่างครบถ้วน
ซึ่งเป็นการจำกัดความเสี่ยงด้านการประกันภัยและความเสี่ยงทางด้านการลงทุนอีกทางหนึ่ง
ขณะเดียวกันบริษัทจะประเมินผลและติดตามความเสี่ยงด้านการบริหารสินทรัพย์และหนี้สินด้วยการวิเคราะห์ค่าความเสี่ยง
(Value at Risk) ที่ระดับความเชื่อมั่น 99% อย่างสม่ำเสมอ
ทั้งนี้ได้ตั้งเป้าเงินกองทุนตามระดับความเสี่ยงให้มีค่าสูงกว่าเกณฑ์ที่กำหนด และอยู่ในระดับที่เกินกว่า
300% เพื่อลดผลกระทบจากความผันผวนของอัตราดอกเบี้ย

2.  ความเสี่ยงจากการขายผ่านช่องทางธนาคาร (Bancassurance)

บริษัท กรุงเทพประกันชีวิต ได้รับความร่วมมือจากธนาคารกรุงเทพตั้งแต่ปี 2548
ในการจัดจำหน่ายผลิตภัณฑ์ประกันชีวิต ส่งผลให้ภาพรวมผลงานของธนาคารมีสัดส่วนที่เพิ่มขึ้นทุกๆ ปี
จนถึงปัจจุบัน สถานการณ์การแข่งขันในช่องทางนี้สูงขึ้นเนื่องจาก
เป็นช่องทางที่มีโอกาสเติบโตได้อีกมาก
เมื่อเปรียบเทียบจากฐานลูกค้าเงินฝากแบบออมทรัยพ์ของธนาคารพาณิชย์ ณ ส.ค. 2553 มีประมาณ
64* ล้านบัญชี กับจำนวนกรมธรรม์ที่มีผลบังคับประมาณ 16* ล้านกรมธรรม์
จะเห็นได้ว่ายังมีสัดส่วนที่แตกต่างเป็นจำนวนมาก
ส่งผลให้บริษัทประกันชีวิตต่างต้องการที่จะเพิ่มโอกาสทางธุรกิจผ่านทางช่องทางนี้
โดยการสร้างพันธมิตรกับธนาคารพาณิชย์ ซึ่งมีโอกาสเป็นไปได้ที่ทางบริษัทประกันชีวิตรายอื่นๆ
จะเสนอผลตอบแทนให้กับธนาคารกรุงเทพมากกว่าที่กรุงเทพประกันชีวิตได้เสนอไว้
เนื่องจากธนาคารกรุงเทพมีฐานลูกค้าบุคคลและลูกค้าธุรกิจเป็นจำนวนรวมกว่า 17
ล้านบัญชีและมีเครือข่ายบริการครอบคลุมทั่วประเทศ ด้วยสาขาเกือบ 1,000 แห่ง
ซึ่งจะส่งผลกระทบต่อความมั่นคงในการดำเนินงานจากการขายผลิตภัณฑ์ผ่านช่องทางธนาคาร โดย ณ
ปัจจุบันมีเพียงธนาคารกรุงเทพเป็นช่องทางหลักในการจำหน่ายเท่านั้น
โดยบริษัทได้บริหารสัดส่วนโครงสร้างค่าธรรมเนียมของช่องทางธนาคาร
ให้สอดคล้องกับสถานการณ์ในแต่ละช่วงเวลา เพื่อป้องกันมิให้เกิดการสูญเสียหรือบริษัทประกันอื่นๆ
เข้ามาแบ่งสัดส่วนของช่องทางนี้จากธนาคารกรุงเทพ

*ที่มาข้อมูล - ฐานลูกค้าเงินฝากแบบออมทรัยพ์ธนาคารพาณิชย์: ธนาคารแห่งประเทศไทย

- จำนวนกรมธรรม์ที่มีผลบังคับใช้ :
สำนักงานคณะกรรมการกำกับและส่งเสริมการประกอบธุรกิจประกันภัย

นอกจากนี้ยังมีปัจจัยด้านอัตราดอกเบี้ย ที่ในอนาคตมีแนวโน้มปรับตัวเพิ่มขึ้น
ซึ่งหากใกล้เคียงหรือสูงกว่าผลตอบแทนที่ได้จากการประกันชีวิต
ลูกค้าธนาคารก็จะหันไปออมเงินกับธนาคารมากกว่าที่จะออมเงินด้วยการประกันชีวิตเนื่องจากขั้นตอนต่างๆ
ในการดำเนินงานซับซ้อนน้อยกว่าการจัดทำประกันชีวิต
บริษัทได้มีการพัฒนารูปแบบของผลิตภัณฑ์ไว้รองรับให้มีความน่าสนใจสามารถดึงดูดลูกค้าได้
ในกรณีที่ผลตอบแทนจากดอกเบี้ยธนาคารกับประกันชีวิตมีค่าใกล้เคียงกัน

การขายผ่านช่องทางต่าง ๆ ของเบี้ยประกันภัยรับปีแรกในช่วงปี 2551 - 2553

+-------------+----------+------+----------+-------+----------+-------+
| ช่องท        | ปี 2551   |      | ปี 2552   |       | ปี 2553   |       |
| างการจำหน่าย |          |      |          |       |          |       |
+-------------+----------+------+----------+-------+----------+-------+
|             | จำนวนเงิน | ส    | จำนวนเงิน | สัดส่วน | จำนวนเงิน | สัดส่วน |
|             |          | ัดส่วน |          |       |          |       |
|             | (ล้านบาท) |      | (ล้านบาท) | (ร    | (ล้านบาท) | (ร    |
|             |          | (ร้อ  |          | ้อยละ) |          | ้อยละ) |
|             |          | ยละ) |          |       |          |       |
+-------------+----------+------+----------+-------+----------+-------+
| ตัวแทน       | 1,383.17 | 3    | 2,020.54 | 29.35 | 1,500.27 | 16.47 |
|             |          | 3.04 |          |       |          |       |
+-------------+----------+------+----------+-------+----------+-------+
| ผ           | 2,670.82 | 6    | 4,730.71 | 68.71 | 7,381.10 | 81.04 |
| ่านทางธนาคาร |          | 3.81 |          |       |          |       |
+-------------+----------+------+----------+-------+----------+-------+
| ช่องทางอื่น    | 131.92   | 3.15 | 133.81   | 1.94  | 226.59   | 2.49  |
+-------------+----------+------+----------+-------+----------+-------+
| ผ           | 4,185.91 | 10   | 6,885.06 | 1     | 9,107.96 | 1     |
| ลผลิตรวมทั้งสิ้น |          | 0.00 |          | 00.00 |          | 00.00 |
+-------------+----------+------+----------+-------+----------+-------+

3.  ความเสี่ยงด้านปฏิบัติการ (Operational Risk)

ความเสี่ยงด้านปฏิบัติการ มาจากหลายๆ ความเสี่ยง ซึ่งส่งผลกระทบต่อผลการดำเนินงาน หรือ
ฐานะทางการเงินของบริษัท ความเสี่ยงจากบุคลากร ก็เป็นสาเหตุหนึ่งของความเสี่ยงด้านปฏิบัติการ
สาเหตุเนื่องจากบุคลากรไม่มีทักษะ หรือไม่เข้าใจในขั้นตอน หรือ
การขาดแคลนบุคลากรที่มีความชำนาญเฉพาะด้าน
บริษัทได้มีความมุ่งมั่นที่จะพัฒนาและฝึกอบรมบุคลากรให้มีความรู้ความเข้าใจ
และมีทักษะที่เหมาะสมกับงานที่รับผิดชอบ และได้รับมอบหมาย นอกจากนี้
ก็ยังมีความเสี่ยงจากกระบวนการปฏิบัติงาน เนื่องจากความไม่เพียงพอ
หรือความไม่เหมาะสมของกระบวนการ ความเสี่ยงจากเทคโนโลยี ที่เกิดจากระบบคอมพิวเตอร์
หรือเครือข่ายการติดต่อสื่อสารของบริษัทเกิดความล้มเหลว ไม่เหมาะสม ล้าสมัย
และไม่มีประสิทธิภาพ ความเสี่ยงจากเหตุปัจจัยภายนอกที่เกิดจากสาเหตุภายนอกบริษัท
และส่งผลกระทบต่อผลการดำเนินงานเช่น การเรียกร้องค่าสินไหมทดแทนด้วยเหตุอันเท็จ
การทุจริตจากบุคคลภายนอก การเปลี่ยนแปลงด้านกฎหมาย เช่น
การประกาศใช้เกณฑ์เงินกองทุนตามระดับความเสี่ยง Risk-Based Capital (RBC)
และมาตรฐานบัญชีใหม่ ในปี 2554
ซึ่งบริษัทจะได้มีการจัดตั้งคณะทำงานเพื่อกำหนดแนวทางในการปฏิบัติต่อไป

นอกจากนี้บริษัทก็ยังมีกระบวนการการบริหารความเสี่ยงด้านปฏิบัติการ
และขั้นตอนการติดตามเพื่อใช้ในการตรวจสอบและสอบทาน
เพื่อประเมินประสิทธิภาพของการบริหารความเสี่ยง
เพื่อให้มั่นใจว่าการดำเนินการบริหารความเสี่ยงเป็นไปตามนโยบายที่กำหนดไว้

4.  ความเสี่ยงจากความไม่ต่อเนื่องในการดำเนินธุรกิจ

ความเสี่ยงด้านนี้เป็นความเสี่ยงระดับองค์กร
ซึ่งหากเกิดขึ้นแล้วจะส่งผลกระทบต่อการดำเนินงานของทั้งบริษัท ลูกค้า
และผู้ที่เกี่ยวข้องเป็นอย่างมาก ปัจจัยความเสี่ยงที่ทำให้เกิด เช่น อัคคีภัย ระบบไฟฟ้าขัดข้อง
น้ำท่วม เป็นต้น นอกจากนี้มีปัจจัยความเสี่ยงที่ต้องให้ความสำคัญอีกปัจจัยหนึ่ง คือ การชุมนุมต่างๆ
ตัวอย่างสถานการณ์การชุมนุมที่ผ่านมา
ซึ่งส่งผลให้เกิดความเสียหายด้านความต่อเนื่องในการดำเนินธุรกิจของบริษัทที่อยู่ใกล้เคียง
หรือโดยรอบการชุมนุมอย่างเห็นได้ชัด และก่อให้เกิดความเสียหายกับธุรกิจเป็นอย่างมาก
เนื่องจากทั้งพนักงาน ลูกค้า หรือผู้ที่เกี่ยวข้องไม่สามารถดำเนินธุรกรรมใดๆ ได้
เพื่อป้องกันผลกระทบที่เกิดจากปัจจัยดังกล่าว
บริษัทได้แต่งตั้งคณะทำงานพิจารณาการจัดทำแผนรองรับการดำเนินการธุรกิจอย่างต่อเนื่อง
โดยมาตรการที่สำคัญที่กำลังดำเนินงาน คือ การเตรียมการติดตั้งระบบ Disaster Recovery
เพื่อรองรับ ความเสี่ยงจากเหตุการณ์ไม่คาดคิดที่ทำให้หน่วยงานสำคัญ เช่น
หน่วยงานที่เกียวข้องกับระบบงานฐานข้อมูล ระบบบัญชี ระบบการให้บริการลูกค้า
ให้สามารถดำเนินงานได้อย่างต่อเนื่อง ใช้เวลาในการแก้ไขน้อยที่สุด
หรือที่ยอมรับได้เพื่อสามารถดำเนินงานได้อย่างปกติ นอกจากนี้ได้มีการจัดทำแผนฉุกเฉินด้าน
ระบบสารสนเทศโดยจัดให้มีการสำรองข้อมูลและระบบความปลอดภัยในการเข้าถึงข้อมูลไว้ยังสถานที่อื่น
ที่มิใช่สำนักงานใหญ่เพื่อป้องกันความเสียหายของข้อมูล
หากศูนย์กลางข้อมูลที่สำนักงานใหญ่เกิดความเสียหาย
และกำหนดให้ทุกหน่วยงานต้องจัดทำแผนรองรับเหตุฉุกเฉินที่มีโอกาสเกิดขึ้นของแต่ละหน่วยงานนั้นๆ

อนึ่ง ความเสี่ยงทุกประเภทที่มีผลกระทบต่อการดำเนินงานของบริษัทฯ
จะได้รับการจัดการตามแนวทางที่กำหนด
โดยบริษัทฯมอบหมายให้ทุกหน่วยงานต้องประเมินและจัดการความเสี่ยงทุกประเภทอย่างมีประสิทธิภาพบนพื้นฐานของการดำเนินธุรกิจอย่างต่อเนื่อง
เพื่อให้ความเสี่ยงที่อาจเกิดขึ้นสามารถตรวจพบได้อย่างทันท่วงที รวมถึงการมีมาตรการป้องกัน
แก้ไข และควบคุมความเสี่ยงในสถานการณ์ต่างๆ ด้วยวิธีการที่เหมาะสม ซึ่งในปี 2553 บริษัทฯ
ได้มีการพัฒนาผู้บริหารและพนักงานในการบริหารความเสี่ยงโดยจัดฝึกอบรมให้พนักงานทั่วทั้งองค์กรเกิดความรู้ความเข้าใจในความเสี่ยงของบริษัทฯ
มากยิ่งขึ้นเพื่อการวางแผนบริหารความเสี่ยงในปี 2554 และบริษัทฯ
จะทบทวนปัจจัยความเสี่ยงทุกประเภทอยู่เป็นประจำเพื่อให้มีการปรับปรุงมาตรการในการจัดการผลกระทบที่อาจเกิดขึ้นได้อย่างมีประสิทธิภาพซึ่งการดำเนินการต่างๆ
เหล่านี้ อยู่ภายใต้การกำกับดูแลของคณะกรรมการบริหารความเสี่ยง

5.  ความเสี่ยงจากการประกันภัยต่อ

ในการประกอบธุรกิจประกันชีวิตของบริษัทจะมีการทำประกันภัยต่อในวงเงินกรมธรรม์บางส่วนกับบริษัทประกันภัยต่อชั้นนำทั้งในและต่างประเทศ
เพื่อลดความเสี่ยงในการรับประกัน โดย ณ สิ้นปี 2552 และปี 2553
บริษัทมียอดเบี้ยประกันภัยต่อจ่ายจำนวน 280.79 ล้านบาท และ 369.88 ล้านบาท ตามลำดับ
โดยบริษัทอาจมีความเสี่ยงหากบริษัทรับประกันภัยต่อ
ไม่สามารถชำระค่าสินไหมทดแทนได้ตามสัญญาหรือเกิดความล่าช้า
ซึ่งจะทำให้ระดับหนี้สินของบริษัทสูงขึ้นหรืออาจทำให้กำไรสุทธิของบริษัทลดลงหากไม่สามารถเรียกร้องค่าสินไหมทดแทนจากบริษัทรับประกันภัยต่อได้

อย่างไรก็ดีเพื่อป้องกันความเสี่ยงดังกล่าว บริษัทมีการคัดเลือกบริษัทรับประกันภัยต่อ
โดยทำการวิเคราะห์ฐานะการเงินและพิจารณาอันดับความน่าเชื่อถือ
ประวัติการประกอบการในประเทศไทย และประสิทธิภาพในการให้บริการต่อบริษัท